**MED EKO SERVIS d.o.o.**

**PLAN POSLOVANJA**

**ZA 2024. GODINU**

**Pomer, studeni 2023.**

**Ur.broj: 3106-2023**

**Pomer, 24.11.2023.**

**SADRŽAJ**

**1. Uvodna razmatranja ……….………………………..………………….3**

**2. Temeljni podaci Društva ……………...…………………………………….5**

**3. Misija, vizija i ciljevi Društva …………………………………………...….….6**

**4. Plan prihoda po poslovnim jedinicama……………………………..…….......7**

**5. Plan rashoda po poslovnim jedinicama……………………………..….……..9**

**6. Terminski financijski plan………………………………………………….…11**

**7. Politika zapošljavanja u 2024. godini…………………………………………12**

**8. Plan investicija u 2024. godini…………………………………………….…..14**

**9. Zaključak…………………………………………………………………...….16**

**Privitak 1: financijski plan poslovanja za 2024. godinu**

**Privitak 2: projekcija financijskog plana za razdoblje 2024.-2027.**

1. UVODNA RAZMATRANJA

**Osvrt na poslovanje u 2023. godini**

Kroz 2023. godinu došlo je do stabilizacije poslovanja društva. Značajno je porastao obujam poslovnih aktivnosti. Početkom 2023. godine društvo je preuzelo i poslove održavanja javnih sportskih građevina u vlasništvu Općine Medulin

Prema privremenim financijskim izvješćima (zaključno za listopad 2023.g.) očekuje se porast prihoda za 18% i troškova za 25% u odnosu na 2022. godinu.

Prelazak na euro kao službenu valutu od 01.siječnja 2023. zahtijevao je određene programske prilagodbe, međutim nije prouzročio značajnije probleme u tekućem poslovanju društva.

Kroz praćenje učinaka cjenika usluge prikupljanja miješanog komunalnog otpada koji je stupio na snagu 01. lipnja 2022. godine, uočena je potreba za određenim korekcijama cijene korisnika koji nisu kućanstvo. Radi usklađenja cijene preuzimanja miješanog komunalnog otpada na temelju predane mase i na temelju predanog volumena otpada, tj. kako bi se pravedno ujednačile obje cijene preuzimanja miješanog komunalnog otpada za korisnike koji nisu kućanstvo, pristupilo se izmjeni cjenika. Izmjena je stupila na snagu 01. lipnja 2023.godine.

Krenuli smo u implementaciju digitalnog uredskog poslovanja, s ciljem ubrzanja poslovnih procesa i smanjenja količine papirnate dokumentacije.

Veliki naglasak u poslovanju bio je na praćenju i minimiziranju troškova, osobito na izradi i provođenju detaljnih procedura nabave robe i usluga.

Proveden je projekt Dobava isporuka i montaža fotonaponske elektrane za vlastite potrebe financiran sredstvima EU. Elektrana je postavljena na krov poslovne zgrade na adresi Kamik 33, i očekuje se da ćemo nakon što započne s radom ostvariti značajne uštede na troškovima električne energije.

Proveden je postupak nabave i sklopljen ugovor za nabavu specijalnog komunalnog vozila - navlakača. Vrijednost vozila je 444.800 €, a isporuka se očekuje u posljednjem kvartalu 2024. godine.

Početkom lipnja 2023. godine nabavljeno je gospodarsko vozilo 6+1 sa stražnjim kiperom vrijedno 41.900 €. Vozilo je financirano kroz kapitalnu pomoć Općine Medulin.

Plan za 2024. godinu izrađuje se na temelju podataka o poslovanju za razdoblje 01.01.-31.10.2023., pa se očekuje da će u velikoj mjeri realno prikazati poslovanje u narednoj godini.

**Kakvu poslovnu situaciju očekujemo u 2024. godini?**

U 2024. godini očekujemo cijeli niz poslovnih izazova. Obzirom da je u ukupnoj masi planiranih troškova udio troška zbrinjavanja otpada 22,5%, društvo je osobito osjetljivo na daljnji porast cijena zbrinjavanja, posebice na eventualni porast cijena usluga ŽCGO Kaštijun.

U siječnju 2024. kreće provedba pilot projekta sakupljanja biorazgradivog otpada (smeđe kante) na kućnom pragu u naselju Pomer. Kroz određeno vrijeme će se usluga postepeno implementirati na području cijele općine. Cilj je smanjenje udjela biorazgradivog otpada u miješanom komunalnom otpadu koji se predaje na ŽCGO Kaštijun.

Tijekom 2024. godine planira se na reciklažnom dvorištu Kamik uvođenje usluge preuzimanja ambalažnog otpada i isplate povratne naknade, sukladno čl. 104.st.5 Zakona o gospodarenju otpadom i pratećim podzakonskim aktima.

Planira se izmjena u načinu prikupljanja otpadnog stakla od korisnika: umjesto prikupljanja na kućnom pragu jednom mjesečno, u svim naseljima općine će biti postavljeni spremnici „zvona“ u koje će korisnici moći odlagati otpadnu staklenu ambalažu. Zvona je nabavila Općina Medulin kroz EU projekt.

Početkom 2024. planiramo potpuni prelazak na digitalno uredsko poslovanje.

Kao i ranijih godina, u ljetnim mjesecima se zbog povećanog obima posla na odvozu otpada planira zaposliti dodatnih 6 djelatnika, dio kroz ugovore o radu na određeno vrijeme, a dio kroz studentske ugovore. Planira zapošljavanje jednog vozača specijalnih komunalnih vozila na neodređeno vrijeme, te jednog mehaničara na neodređeno vrijeme.

Obzirom da će veliki dio poslova održavanja javnih zelenih površina društvo odrađivati vlastitim zaposlenicima, planira se i zapošljavanje nove 4 osobe u odjelu održavanja komunalne infrastrukture.

Tijekom godine planira se nabava 2 nova komunalna vozila za sakupljanje i prijevoz otpada, jedno zapremine min. 15,5 m3 i vrijednosti oko 250.000 €, a drugo zapremine min. 8 m3 i vrijednosti oko 125.000 €.

Obzirom na brojne vanjske okolnosti koji će imati veliki utjecaj na poslovanje MED EKO SERVISA, a koje u ovom trenutku nije moguće u potpunosti predvidjeti, biti će potrebno donositi izmjene i dopune ovog plana.

**Koje mjere planiramo poduzeti?**

Jačanje komunikacije sa korisnicima usluga:

-edukacija korisnika o pravilnom razdvajanju otpada

-razvijanje partnerskog odnosa u procesu odgovornog upravljanja otpadom

Održavanje financijske stabilnosti:

Ovo je stalna mjera, koja se provodi putem mnogobrojnih aktivnosti:

- pravovremenim fakturiranjem izvršenih usluga

- stalnim ažuriranjem baza korisnika

- poduzimanjem svih raspoloživih mjera naplate

- racionalizacijom i stalnom kontrolom troškova u svim segmentima poslovanja

Kontinuirana edukacija zaposlenika:

Svaki zaposlenik mora biti upoznat sa mjerama i načinima najefikasnijeg izvršavanja povjerenih mu radnih zadataka, mjerama zaštite na radu, te motiviran da stečena znanja stalno usavršava i neprestano primjenjuje u svakodnevnom radu.

**2. TEMELJNI PODACI DRUŠTVA**

Društvo MED EKO SERVIS d.o.o. osnovano je Izjavom o osnivanju društva s ograničenom odgovornošću dana 24.04.2013. godine.

Osnivači / članovi Društva:

Općina Medulin (100%)

Temeljni kapital iznosi 183.011,48 €

Na dan 15.12.2022. Nadzorni odbor društva Med eko servis d.o.o. čine:

Mato Topić, predsjednik nadzornog odbora

Vjekoslav Ladavac, zamjenik predsjednika

Zoran Lorenzin, član

Pero Medić, član

Valter Terlević, član

Osobe ovlaštene za zastupanje:

- Klaudio Križanac - član uprave,

- zastupa društvo samostalno i pojedinačno

**3. MISIJA, VIZIJA I CILJEVI DRUŠTVA**

3.1. **MISIJA**

Misija MED EKO SERVIS-a d.o.o. je da u zakonskim okvirima, u suradnji s osnivačem i

u djelokrugu prenesenih ovlasti za obavljanje komunalnih djelatnosti, osigura učinkovito i

kvalitetno obavljanje komunalnih usluga za sve svoje korisnike.

Društvo će u svom djelovanju osobito poštovati principe zaštite okoliša, javni interes

zajednice u kojoj djeluje, kontinuirano raditi na edukaciji zaposlenih i šire javnosti,

vodeći stalnu brigu o zadovoljstvu svojih radnika, kao i korisnika usluga.

3.2. **VIZIJA**

Uz poštivanje ekoloških principa i zadovoljstva svojih korisnika, naša vizija je osigurati

dostupnost i ekonomsku prihvatljivost svih komunalnih usluga koje nudimo.

U tu svrhu ćemo kontinuirano raditi na unapređenju postupanja sa neopasnim i komunalnim otpadom i podizanju kvalitete rada na održavanju, uređenju i čišćenju javnih površina, zelenih i cvjetnih površina, kupališta, lučica, groblja, i svih ostalih javnih površina i objekata o kojima skrbimo.

Želimo doprinijeti podizanju nivoa ukupne uređenosti naše općine, zaštiti krajobrazne baštine i tradicionalnog mediteranskog krajolika, poštujući pri tome načela ekonomičnosti, racionalnosti i svrsishodnosti.

3.3. **CILJEVI**

Ciljevi predstavljaju krajnje točke kojima je usmjereno naše poslovanje. Trajni cilj je

organizirati rad Društva na način da optimalno upravljamo svim segmentima poslovanja.

To ćemo postići aktivnim praćenjem poslovanja, analizom uočenih slabosti i temeljem toga donošenjem strateških ciljeva za svaku poslovnu godinu.

Naši ciljevi u 2024. su:

* postizanje rezultata od 38% odvojeno prikupljenog komunalnog otpada
* stvaranje uspješne organizacijske mreže koja će svim zaposlenima omogućiti ostvarivanje maksimalnih potencijala
* povećanje ukupne efikasnosti poslovanja i reduciranje troškova, osobito u segmentu vanjskih usluga
* jačanje Društva kroz stvaranje vlastite baze podataka najbolje prakse, postojećih procedura i umrežavanje svih raspoloživih znanja i informacija
* unaprjeđenje odnosa i komunikacije sa korisnicima usluga, te jačanje povjerenja korisnika u Društvo

**4. PLAN PRIHODA PO POSLOVNIM JEDINICAMA**

Med eko servis d.o.o. ostvaruje najveći dio prihoda iz djelatnosti sakupljanja i odvoza otpada, te održavanja komunalne infrastrukture. Očekuje se da će u 2024. godini prihodi od djelatnosti odvoza otpada iznositi oko 2.389.000 €, što čini 61,72% ukupno planiranih prihoda društva, a prihodi iz djelatnosti održavanja komunalne infrastrukture 1.440.456 €, tj. 37,21% ukupnih planiranih prihoda društva.

Najznačajniji pojedinačni korisnik usluga je Općina Medulin i to u segmentu održavanja komunalne infrastrukture.

U 2024. godini očekuje se ostvarenje prihoda u visini 3.871.056 €.

Iz djelatnosti odvoza otpada i održavanja komunalne infrastrukture planira se ostvariti 98,93% ukupnih prihoda društva, dok se preostalih 1,07% prihoda planira ostvariti od općih poslova.

**01 - OPĆI POSLOVI**

Očekuje se da će opći poslovi ostvariti prihod od 41.600 €. Najznačajniji prihod općih poslova je od pružanja računovodstvenih usluga tvrtki Albanež.

Osim prihoda od upravljačkih usluga, planiraju se i manji prihodi od naplate šteta, odgođenog priznavanja prihoda i ostalog.



**02 - ODRŽAVANJE KOMUNALNE INFRASTRUKTURE**

Ova grupa prihoda za 2024. godinu planirana je u visini 1.440.456 €, a odnosi se na realizaciju programa održavanja komunalne infrastrukture u dijelu koji se odnosi na čišćenje javnih površina, čišćenje kupališta i lučica, čišćenje i održavanje zelenih površina, održavanje Vižule, te novogodišnje uređenje i postavljanje zastava. U stavku je uključeno tekuće i investicijskog održavanje groblja, održavanje igrališta, fitness sprava te upravljanje i održavanje sportskih terena.



**03 - SAKUPLJANJE I ODVOZ OTPADA**

U 2024. godini očekuje prihod od sakupljanja i odvoza otpada u visini 2.389.000 €.



Prihodi od sakupljanja i odvoza otpada ostvaruju se od dvije grupe korisnika: fizičkih osoba (korisnici – kućanstva) i ostalih korisnika (korisnici -ne kućanstva), za koje se otpad odvozi prema redovnom kalendaru odvoza i po pozivu (ovu uslugu uglavnom koriste veliki korisnici ne kućanstva tijekom turističke sezone).

Ostali poslovni i izvanredni prihodi sastoje se od odgođenog priznavanja prihoda, zatim prihoda od naknade šteta, te ostalih prihoda.

1. **PLAN RASHODA PO POSLOVNIM JEDINICAMA**

U 2024. godini planiraju se ukupni rashodi u visini 3.865.094 €. Najveći dio rashoda, kao i prihoda, otpada na poslovnu jedinicu sakupljanja i odvoza otpada – 56,62%, zatim na održavanje komunalne infrastrukture – 33,11%, dok rashodi općih poslova čine 10,27%. ukupnih rashoda društva, jer sadržavaju troškove rada svih općih i zajedničkih službi i uprave.

**01 - OPĆI POSLOVI**

Troškovi općih poslova obuhvaćaju rad svih zajedničkih službi koje vrše poslove prodaje, nabave, naplate, knjigovodstva, komunikacije sa kupcima, osiguranja i slično.

Troškovi uprave, te svih djelatnika koji nisu izravno zaposleni na izvršavanju poslova samo jedne djelatnosti iskazani su u ovoj poslovnoj jedinici.

Isto tako, u ovoj grupi su iskazani troškovi korištenja i održavanja poslovnih prostora, revizije i intelektualnih usluga za poduzeće Med eko servis.

Opći poslovi se iskazuju zasebno temeljem preporuka državne revizije, kako bi se točno mogli odrediti izravni troškovi pojedinih djelatnosti.



**02 – ODRŽAVANJE KOMUNALNE INFRASTRUKTURE**

U ovoj poslovnoj jedinici većinu planiranih rashoda čine ostali vanjski troškovi -51% i troškovi osoblja - 35%.

Većina planiranih troškova vanjskih usluga ove poslovne jedinice odnosi se na razne usluge održavanja zelenih i cvjetnih površina, kupališta i lučica, te novogodišnje uređenje naselja u sklopu realizacije programa održavanja komunalne infrastrukture.

Veliki dio vanjskih troškova odnosi se i na dobavljače materijala (obluci i pijesak) za održavanje plaža na području Općine Medulin, te na realizaciju poslova na pripremi naselja za turističku sezonu koji se dogovaraju u suradnji sa TZOM i Općinom.

Planiraju se i značajni troškovi osoblja, budući da će se povećati broj zaposlenih kako bi se što veći dio poslova obavljao vlastitim resursima.



**03 – SAKUPLJANJE I ODVOZ OTPADA**

U ovoj poslovnoj jedinici ostvaruju se najveći prihodi i najveći rashodi, a također je u njoj i najveći broj zaposlenih djelatnika.

Od troškova su, uz planirane troškove osoblja od 700.000 €, osobito značajni vanjski troškovi usluga u iznosu od 996.550 €, od čega se za zbrinjavanje otpada planira čak 871.000 €.



1. **TERMINSKI FINANCIJSKI PLAN**

U nastavku su tablice terminskih financijskih planova na nivou poduzeća, te za svaku poslovnu jedinicu posebno.

Planira se ukupan prihod u visini 3.871.056,09 €, ukupan rashod u visini 3.865.093,86 €, te pozitivan financijski rezultat u visini 5.962,23 €.

Plan je izrađen na temelju podataka o poslovanju poduzeća u razdoblju 01.01-31.10.2023. godine.

Tijekom godine ćemo provoditi usklađivanje plana sa stvarnom situacijom utvrđenom u poslovanju.



Plan novčanog toka

Uz planirani pozitivan financijski rezultat, očekuje se likvidnost dovoljna za podmirivanje financijskih obaveza društva za leasinge i kredite, te za račune iz tekućeg poslovanja. Ako iz plana izuzmemo odgođeno priznavanje prihoda i trošak amortizacije, možemo sučeliti očekivane prilive i odljeve. Prilivi su izračunati uz pretpostavku da će se prihodi od općih poslova, održavanja komunalne infrastrukture naplatiti u cijelosti, a prihodi od odvoza otpada u visini od 95%, što je temeljem podataka o uspješnosti naplate realna pretpostavka.



**7. POLITIKA ZAPOŠLJAVANJA U 2024. GODINI**

MED EKO SERVIS d.o.o. će završiti poslovnu 2023. godinu sa ukupno 54 zaposlenih.

Tokom godine planira se zapošljavanje novih djelatnika, ovisno o potrebama društva radi povećanog opsega posla u ljetnoj sezoni i preuzimanja dodatnih poslova na održavanju javnih zelenih površina.

Planiramo da će ukupan broj zaposlenih na dan 31.12.2024. godine biti 63 osobe.

Detaljna razrada dana je u tablici u nastavku:

PLAN RADNIH MJESTA I ZAPOSLENIH ZA 2024. GODINU



Politika zapošljavanja Društva temelji se na slijedećem:

1. Zadržavanje postojećeg broja zaposlenih
2. Nova radna mjesta će se otvarati isključivo radi zakonskih uvjeta i odredbi ili zbog povećanja obima posla kada se isti ne može zamijeniti automatizacijom ili strojnim radom ili postojećim radno-organizacijskim kapacitetima
3. Nova zapošljavanja vrišti će se isključivo radi zamjene radnika na bolovanju, zbog odlaska u mirovinu, fluktuacije radne snage, sezonskog povećanja obima posla ili preuzimanja novih poslova na komercijalnoj osnovi

U 2024. godini planira se:

1. Tijekom godine, ovisno o potrebama će se zaposliti do 6 sezonskih radnika na sakupljanju i prijevozu otpada, s tim da će dužina trajanja ugovora ovisiti o potrebama društva, a do 3 sezonska radnika bi se zadržala uz ugovor na neodređeno vrijeme.
2. Tijekom godine zaposliti 4 radnika na održavanju javnih površina na neodređeno vrijeme
3. Tijekom godine zaposliti jednog vozača komunalnog vozila na neodređeno vrijeme
4. Tijekom godine zaposliti jednog mehaničara na neodređeno vrijeme

Osnovne smjernice zaštite na radu

Kao i u dosadašnjem poslovanju, zaštiti na radu pridavat će se posebna pažnja, kroz sustavno praćenje i kontrolu svih radnih procesa, mjesta rada te oruđa i alata u upotrebi.

Sustavno i planski provode se kontrolni zdravstveni pregledi svih zaposlenih radnika društva, periodičko atestiranje mehaniziranih alata, uređaja i strojeva u uporabi, te mikroklimatskih uvjeta rada.

U skladu sa zakonskim propisima, Društvo je sklopilo ugovor o poslovnima zaštite na radu sa ovlaštenim trgovačkim društvom, te ima osposobljenog jednog zaposlenika za poslove stručnjaka zaštite na radu.

U 2023. godini, do dana donošenja ovog plana, u MED EKO SERVISU nije zabilježena niti jedna povreda na radu.

Plan stručnog usavršavanja zaposlenih

U 2024. godini će se prema potrebi vršiti edukacija zaposlenih o radu na siguran način za radna mjesta sa posebnim uvjetima rada.

Zaposlenici koji rade na računovodstvenim i knjigovodstvenim poslovima prate promjene zakonskih propisa sa njihovog područja rada, te prema potrebi prolaze edukacije. Dodatni izvor informacija čine i stručni časopisi koji su im na raspolaganju.

Zaposlenici koji rade na poslovima javne nabave prolaze edukacije prema programu usavršavanja radi zadržavanja certifikata, te osobito u slučaju izmjene zakonske regulative sa tog područja.

Kao i u protekloj godini, značajan naglasak će se u 2024. godini dati na edukaciju oko korištenja digitalnog uredskog poslovanja, što će uključiti veći broj zaposlenika, koji tokom rada barataju ulaznom dokumentacijom, ili kreiraju vlastite predmete.

Planira se i nastavak edukacije korisnika usluga odvoza otpada na našem području koja se vrši putem pisanih materijala i skupova građana u suradnji sa vanjskim stručnim suradnicima vezano uz pravilno odvajanje otpada.

**8. PLAN INVESTICIJA U 2024. GODINI**

U 2024. godini planira se nabava 2 nova komunalna vozila i to:

-komunalno vozilo za sakupljanje i prijevoz otpada zapremine min. 15,5 m3 i vrijednosti oko 250.000 €. Vozilo će se financirati iz kredita na rok otplate od 60 mjeseci.

-komunalno vozilo za sakupljanje i prijevoz otpada zapremine min. 8 m3 i vrijednosti oko 125.000 €. Vozilo će se financirati iz kredita na rok otplate od 36 mjeseci.

Ostala ulaganja tijekom godine će se odnositi na nabavku kanti za miješani komunalni otpad različitog volumena, ovisno o procjeni potreba tijekom poslovne godine.

Iz vlastitih sredstava nastavlja se otplata ugovorenih obaveza po kreditu za poslovni prostor na Kamiku i za naš udio u nabavci komunalnog vozila 16 m3 sa dizalicom, te ugovorima o financijskom leasingu za komunalna vozila.

U 2024. godini nastavlja se otplata financijskog leasinga za komunalno vozilo 8 m3, za što je planirano sufinanciranje Općine Medulin u visini 34.000 €.

**Planirani iznosi kapitalnih pomoći i sufinanciranja od strane Općine Medulin u 2024. godini (101.784 €):**

1. komunalno vozilo za sakupljanje i prijevoz otpada zapremine

min. 15,5 m3 (rate kredita za 2024.g.) 18.084,00 €

1. komunalno vozilo za sakupljanje i prijevoz otpada zapremine

min. 8 m3 – novo (rate kredita za 2024.g.) 22.200,00 €

1. Komunalno vozilo kamion 8 m3 (rate leasinga za 2024.g.) 34.000,00 €
2. Specijalno komunalno vozilo – navlakač (rate kredita za 2024.g.) 27.500,00 €

**Vlastita sredstva MED EKO SERVIS d.o.o. (78.467,84 €):**

1. rate leasinga za Mitsubishi Fuso Canter 9.426,50 €
2. rate leasinga za Iveco ML150E28 31.009,29 €
3. rate kredita za poslovni prostor 25.029,52 €
4. rate kredita za komunalno vozilo 16 m3 13.002,53 €

**Plan zaduživanja i otplata**



Tablica sadrži plan otplate postojećih obaveza koje se nastavljaju otplaćivati u 2024. godini, te procjenu planiranih novih zaduženja koja bi trebala nastati u 2024. godini.

**9. ZAKLJUČAK**

Poslovno okruženje u kojem društvo djeluje je vrlo kompleksno. Izgledni rast cijena zbrinjavanja otpada, problemi s nedostatkom radne snage, porast troškova rada, materijala i održavanja vozila utjecati će na otvaranje niza izazova u tekućem poslovanju društva.

U 2024. godini naglasak u poslovanju će biti na racionalizaciji u svim segmentima i pronalaženju unutarnjih rezervi društva kako bi se poslovni procesi odvijali bez zastoja, bez nepotrebnih troškova i na zadovoljstvo korisnika naših usluga.

U novu poslovnu godinu društvo ulazi financijski stabilno i organizacijski uređeno, tako da postoje svi preduvjeti za prevladavanje poteškoća s kojima bismo se tokom godine mogli suočiti.

U području održavanja komunalne infrastrukture se planira veliki dio održavanja javnih i zelenih površina odraditi vlastitim kadrovima, uz što manje oslanjanje na vanjske usluge.

U području sakupljanja i odvoza otpada će se nastaviti sa nadogradnjom uvedenog sustava prikupljanja otpada „od vrata do vrata“, i to uvođenjem smeđe kante za bio otpad. Planiramo u 2024. provođenje pilot projekta sakupljanja bio otpada putem smeđih kanti u naselju Pomer.

Prateći sveobuhvatnu digitalizaciju poslovanja, društvo će krenuti u realizaciju aplikacije putem koje će korisnicima biti dostavljani elektronski računi, a koja će postati nova platforma komunikacije i razmjene informacija s korisnicima.

Smatramo da ćemo primjenom navedenih mjera omogućiti daljnji rast i razvoj društva, te kvalitetno i učinkovito ispuniti zadaću koju su nam Osnivač i lokalna zajednica povjerili.

MED EKO SERVIS d.o.o.

Član Uprave

Klaudio Križanac